CELEX: 32020D1237
Language: lv
Date: 2020-08-25 00:00:00
Title: Komisijas Lēmums (ES) 2020/1237 (2020. gada 25. augusts), ar ko Apvienotajai Karalistei atļauj piemērot dažu Eiropas Parlamenta un Padomes Regulas (ES) 2020/698 3. un 11. pantā noteikto laikposmu pagarinājumu (izziņots ar dokumenta numuru C(2020) 5757) (Autentisks ir tikai teksts angļu valodā)

31.8.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 282/22
               
            
         KOMISIJAS LĒMUMS (ES) 2020/1237
         (2020. gada 25. augusts),
         ar ko Apvienotajai Karalistei atļauj piemērot dažu Eiropas Parlamenta un Padomes Regulas (ES) 2020/698 3. un 11. pantā noteikto laikposmu pagarinājumu
         
            
               (izziņots ar dokumenta numuru C(2020) 5757)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (1), un jo īpaši tās 3. panta 3. punktu un 11. panta 4. punktu saistībā ar 131. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas,
         tā kā:
         
                     (1)
                  
                  
                     Ar Regulas (ES) 2020/698 3. panta 1. punktu pagarina to vadītāja apliecību derīguma termiņu, kuru derīguma termiņš citādi būtu beidzies vai citādi beigtos laikā no 2020. gada 1. februāra līdz 2020. gada 31. augustam.
                  
               
                     (2)
                  
                  
                     Ar Regulas (ES) 2020/698 11. panta 2. punktu tiek pagarināti termiņi, kuros vilciena vadītāja apliecības turētājam ir jāpabeidz periodiskas pārbaudes, kas citādi būtu beigušies vai citādi beigtos laikā no 2020. gada 1. marta līdz 2020. gada 31. augustam.
                  
               
                     (3)
                  
                  
                     Apvienotā Karaliste 2020. gada 31. jūlija vēstulē iesniedza pamatotu lūgumu atļaut par četriem mēnešiem pagarināt minētās regulas 3. panta 1. punktā noteikto laikposmu no 2020. gada 1. februāra līdz 2020. gada 31. augustam un par četriem mēnešiem pagarināt tajā pašā 3. panta 1. punktā noteikto septiņu mēnešu laikposmu. Ar šo pašu vēstuli Apvienotā Karaliste arī iesniedza pamatotu lūgumu atļaut par četriem mēnešiem pagarināt minētās regulas 11. panta 2. punktā noteikto laikposmu no 2020. gada 1. marta līdz 2020. gada 31. augustam.
                  
               
                     (4)
                  
                  
                     Attiecībā uz vadītāju apliecībām saskaņā ar Eiropas Parlamenta un Padomes Direktīvu 2006/126/EK (2), saskaņā ar Apvienotās Karalistes sniegto informāciju, Lielbritānijā Autovadītāju un transportlīdzekļu licencēšanas aģentūra (DVLA) ir atbildīga par vadītāja apliecību izdošanu un tās rīcībā ir dati par 49 miljoniem vadītāja apliecību turētāju un vairāk nekā 40 miljoniem reģistrēto transportlīdzekļu turētāju. DVLA katru mēnesi saņem vidēji 1,6 miljonus pasta sūtījumu. Lai gan DVLA tiešsaistes kanāli ir bijuši pieejami visā pandēmijas laikā, ir daži darījumi, kurus var veikt tikai ar pieteikumu papīra formā un apliecinošiem dokumentiem. Tas dažos gadījumos ietver vadītāja apliecību atjaunošanu. Katru mēnesi DVLA saņem vairāk nekā 200 000 atjaunošanas pieteikumu papīra formā, ja autovadītājiem ir jāatjauno vadītāja apliecības administratīvais derīguma termiņš vai transportlīdzekļa vadīšanas tiesības, kad viņi ir 70 gadus veci vai vecāki. Personas, kas iesniedz pieteikumus papīra formā, ir arī profesionālie autovadītāji, kuriem jāatjauno tiesības vadīt kravas automobiļus un/vai autobusus, kā arī personas, kurām jāatjauno medicīniski ierobežota vadītāja apliecība. Apvienotā Karaliste uzskata, ka, lai izskatītu pieteikumus un izsniegtu atjaunotās apliecības, DVLA apliecību izsniegšanas daļā ir nepieciešams ievērojams skaits darbinieku. Transportlīdzekļu vadītāju apliecību atjaunošanu Ziemeļīrijā veic Autovadītāju un transportlīdzekļu aģentūra (“DVA”), kuras spējas atjaunot vadītāja apliecības ir līdzīgi ierobežotas kā DVLA.
                  
               
                     (5)
                  
                  
                     Lai novērstu un ierobežotu Covid-19 izplatīšanos, Anglijā un Velsā 2020. gada 26. martā tika ieviestas prasības slēgt noteiktus uzņēmumus un telpas, kā arī ierobežojumi attiecībā uz pārvietošanos un pulcēšanos (Veselības aizsardzības noteikumi. Koronavīruss. Ierobežojumi. 2020. gads, Anglija); (Veselības aizsardzības noteikumi. Koronavīruss. Ierobežojumi. 2020. gads, Velsa), Skotijā – 28. martā (Veselības aizsardzības noteikumi. Koronavīruss. Ierobežojumi. 2020. gads, Skotija) un Ziemeļīrijā 28. martā (Veselības aizsardzības noteikumi. Koronavīruss. Ierobežojumi. 2020. gads, Ziemeļīrija).
                  
               
                     (6)
                  
                  
                     Saskaņā ar Apvienotās Karalistes sniegto informāciju DVLA ir 6 000 darbinieku, kas galvenokārt strādā vienā ēkā, kurā tiek veiktas visas apliecību izdošanas darbības. Kad tika noteikti ierobežojumi Covid-19 dēļ, DVLA bija jāsamazina darbinieku skaits uz vietas no 6 000 līdz 800, un šo ierobežojumu agrīnajos posmos uz vietas bija tikai 300 darbinieki. Tas nozīmē, ka DVLA nespēja apstrādāt parasto lietu skaitu. Normālos apstākļos DVLA katru mēnesi izskata aptuveni 140 000 atjaunošanas pieteikumu papīra formā. 2020. gada aprīlī izskatīto lietu skaits samazinājās līdz mazāk nekā 13 000, bet 2020. gada maijā tas bija nedaudz mazāk nekā 30 000.
                  
               
                     (7)
                  
                  
                     Lai gan tiek darīts viss iespējamais, lai palielinātu jaudu, juridiski noteikto sociālās distancēšanās pasākumu saglabāšana joprojām būtiski ietekmē darbinieku skaitu, kas jebkurā laikā DVLA ir pieejams pieteikumu izskatīšanai. DVLA ir telpas Velsā, kur tiesību aktos ir noteikts, ka organizācijām ir jāveic visi iespējamie pasākumi, lai nodrošinātu, ka konkrētās telpās tiek uzturēts divu metru attālums. Pašlaik to darbinieku skaits, kuri jebkurā brīdī var atrasties apliecību izsniegšanas iestādē, ir ierobežots līdz aptuveni 1 600 darbiniekiem, kas ir par 75 % mazāk nekā pirms Covid-19. Līdz ar to atjaunošanas pieteikumu, kurus DVLA pašlaik var izskatīt un apmierināt, ir ievērojami mazāk par 200 000 mēnesī, un tā atgriezīsies pie normālas jaudas, agrākais, 2021. gadā.
                  
               
                     (8)
                  
                  
                     Saskaņā ar Apvienotās Karalistes sniegto informāciju pašreizējā prognoze ir tāda, ka laikā no 2020. gada 1. septembra līdz 2020. gada 31. decembrimDVLA atjaunošanai tiks iesniegtas aptuveni 1,5 miljoni vadītāja apliecību. Kā daļu no tiem DVLA paredz katru mēnesi saņemt aptuveni 200 000 pieteikumus papīra formā.
                  
               
                     (9)
                  
                  
                     Saskaņā ar Apvienotās Karalistes sniegto informāciju DVLA turpina īstenot papildu pasākumus, lai mazinātu personāla ievērojamā trūkuma ietekmi. Tomēr šie pasākumi nav pietiekami, lai DVLA varētu kā iepriekš katru mēnesi izskatīt 200 000 atjaunošanas pieteikumu papīra formā. Tas tā ir, neraugoties uz to, ka veiktie pasākumi ir visaptveroši un ietver maiņu darba ieviešanu, lai izskatītu pieteikumus ārpus parastās darba dienas, palielinot darbinieku skaitu un nodrošinot viņiem izmitināšanu, kā arī papildu biroja telpu iznomāšanu, lai lielāks licencēšanas darbību skaits varētu tikt veikts saskaņā ar spēkā esošajiem sociālās distancēšanās tiesību aktiem, kas pieņemti, lai mazinātu Covid-19 ietekmi. Lai gan šie pasākumi palīdzēs atjaunot normālu jaudu 2021. gadā, tie nebūs pietiekami, lai DVLA laikposmā no 2020. gada septembra līdz decembrim katru mēnesi varētu atjaunot 200 000 papīra licences.
                  
               
                     (10)
                  
                  
                     Saskaņā ar Apvienotās Karalistes sniegto informāciju DVA (Ziemeļīrijā) biroji tika slēgti 2020. gada 27. martā un papīra pieteikumu izskatīšana tika pārtraukta. Darbinieki, kas strādāja attālināti, varēja izskatīt pieteikumus, kas tika iesniegti, izmantojot tiešsaistes kanālus, bet nebija iespējams apstrādāt pieteikumus papīra formā. DVA ir pakāpeniski palielinājusi to darbinieku skaitu, kuri ierodas birojā, sākotnēji izskatot neaizvietojamo darbinieku pieteikumus, un ir nodrošinājusi papildu pagaidu telpas, lai nodrošinātu, ka biroja darbinieki var saglabāt sociālo distancēšanos. Daļa darbinieku turpina strādāt attālināti. Lai gan ierobežojumi tiek atviegloti, joprojām pastāvošie ierobežojumi nozīmē, ka tiem, kuriem nepieciešama piekļuve praktizējošiem ārstiem, joprojām ir grūti aizpildīt medicīniskās veidlapas, lai pamatotu savu vadītāja apliecības pieteikumu. Tāpat kā DVLA, jebkura ierobežojumu atjaunošana vēl vairāk ietekmētu DVA spēju izskatīt pieteikumus.
                  
               
                     (11)
                  
                  
                     Saskaņā ar Apvienotās Karalistes sniegto informāciju vēl viens faktors, kas ietekmē atgriešanos pie normālas darbības, ir tas, ka daudzi autovadītāji nav varējuši pieteikties apliecības atjaunošanai. 2020. gada martā konkrētām personu grupām, tostarp tām, par kurām uzskata, ka Covid-19 izraisīta smaga slimība tām ir īpaši riskanta, vai kuras ir ārkārtīgi klīniski neaizsargātas, tika ieteikts pieņemt vairākus stingrākus pasākumus, lai izolētu sevi no citiem. Tas nozīmēja, ka šie autovadītāji nevarēja iegūt nepieciešamos dokumentus vai iziet medicīniskās pārbaudes, lai papīra formā iesniegtu vadītāja apliecības atjaunošanas pieteikumu. Lai gan Apvienotajā Karalistē ierobežojumi tiek atviegloti un transportlīdzekļu vadītāji var atsākt vairāk ikdienas darbību, joprojām pastāv vairāki ierobežojumi. Tas nozīmē, ka daži no šiem vadītājiem joprojām nespēj iesniegt visu nepieciešamo dokumentāciju, lai iesniegtu derīgu atjaunošanas pieteikumu. Turklāt ierobežojumi dažādās Apvienotās Karalistes valstīs tiek atcelti atšķirīgā tempā, vēl vairāk sarežģījot situāciju.
                  
               
                     (12)
                  
                  
                     Saskaņā ar Apvienotās Karalistes sniegto informāciju 70 gadus veci un vecāki cilvēki un cilvēki ar noteiktiem medicīniskiem stāvokļiem, iespējams, vēlas līdz minimumam samazināt kontaktus ar citiem un nevēlas apmeklēt pasta nodaļas vai fotokabīnes, lai iegūtu dokumentus, kas vajadzīgi, lai aizpildītu pieteikumu papīra formā. Tiek prognozēts, ka laikposmā no 2020. gada septembra līdz 2020. gada 31. decembrim būs jāatjauno apliecības aptuveni 650 000 vadītājiem, kuri ir 70 gadus veci vai vecāki. Tas nozīmē, ka bez pagarinājuma no 2020. gada septembra daži no šiem 650 000 vadītājiem varētu zaudēt tiesības vadīt transportlīdzekli.
                  
               
                     (13)
                  
                  
                     Attiecībā uz vilcienu vadītāju periodisko pārbaužu veikšanu saskaņā ar Eiropas Parlamenta un Padomes Direktīvu 2007/59/EK (3) Apvienotā Karaliste uzskata, ka vismaz dažiem vilcienu vadītājiem tas, visticamāk, nebūs iespējams pēc 2020. gada 31. augusta.
                  
               
                     (14)
                  
                  
                     Saskaņā ar Apvienotās Karalistes sniegto informāciju laikposmā no 2020. gada 26. marta līdz 2020. gada 4. jūlijam tika apturētas daudzas vilcienu vadītāju periodiskās medicīniskās pārbaudes, jo valdība ieviesa stingras pārbaudes, lai novērstu Covid-19 izplatīšanos. Ierobežojumi tika samazināti 2020. gada maija sākumā, un kopš tā laika pakāpeniski ir atsāktas periodiskās medicīniskās pārbaudes. Apvienotā Karaliste ir izdevusi norādījumus par to, kā būtu jāveic periodiskas pārbaudes, vienlaikus piemērojot pašreizējos Covid-19 kontroles pasākumus. Tomēr, lai gan sociālās distancēšanās noteikumu atvieglošana ir ļāvusi pabeigt dažas periodiskas pārbaudes, daudzu plānoto apmeklējumu apturēšana laikā no 2020. gada marta līdz 2020. gada jūlijam ir izraisījusi vēl nepabeigtu medicīnisko pārbaužu uzkrāšanos, kas vēl ir jāpabeidz.
                  
               
                     (15)
                  
                  
                     Saskaņā ar Apvienotās Karalistes sniegto informāciju šo (atlikto) medicīnisko pārbaužu uzkrāšanās nozīmē, ka līdz 2020. gada decembra beigām būs jāveic papildu 162 periodiskas medicīniskās pārbaudes mēnesī papildus vidēji 250 medicīniskajām pārbaudēm. Tas radīs papildu slogu to ārstu un klīnicistu darba slodzei, kuri veic šīs periodiskās pārbaudes, vienlaikus prasot vilcienu vadītājiem veikt ievērojamus attālumus, lai sasniegtu medicīnas centrus, ja tiks ieviesti norobežošanas pasākumi īpaši viņu apvidū.
                  
               
                     (16)
                  
                  
                     Pēc Apvienotās Karalistes sniegtās informācijas saskaņā ar procedūrām, kas noteiktas, lai pārbaudītu vilciena vadītāju veselības stāvokli un kompetenci, sociālās distancēšanās un papildu tīrīšanas prasību dēļ var izskatīt mazāk lietas nekā parasti. Tas palielina grūtības pārvaldīt atlikto periodisko pārbaužu uzkrāšanos. Turklāt gaidāms, ka daudzi vilcienu vadītāji nespēs apmeklēt klīniku vai mācību centru to klīniskās neaizsargātības dēļ, kamēr Covid-19 joprojām ir atrodams plašākā sabiedrībā.
                  
               
                     (17)
                  
                  
                     Tādēļ ir jāatļauj Apvienotajai Karalistei piemērot Regulas (ES) 2020/698 3. panta 1. punktā noteikto četru mēnešu pagarinājumu laikposmam no 2020. gada 1. februāra līdz 2020. gada 31. augustam un septiņu mēnešu laikposmu, kas noteikts tajā pašā pantā. Ir arī jāatļauj Apvienotajai Karalistei laikposmā no 2020. gada 1. marta līdz 2020. gada 31. augustam piemērot Regulas (ES) 2020/698 11. panta 2. punktā minētā laikposma četru mēnešu pagarinājumu,
                  
               IR PIEŅĒMUSI ŠO LĒMUMU.
         
            1. pants
            Apvienotajai Karalistei ir atļauts piemērot šādus Regulas (ES) 2020/698 3. panta 1. punktā un 11. panta 2. punktā noteikto laikposmu pagarinājumus:
            
                        a)
                     
                     
                        laikposmam no 2020. gada 1. februāra līdz 2020. gada 31. augustam piemērot Regulas (ES) 2020/698 3. panta 1. punktā noteiktā laikposma četru mēnešu pagarinājumu;
                     
                  
                        b)
                     
                     
                        Regulas (ES) 2020/698 3. panta 1. punktā noteiktā septiņu mēnešu laikposma četru mēnešu pagarinājumu;
                     
                  
                        c)
                     
                     
                        laikposmam no 2020. gada 1. marta līdz 2020. gada 31. augustam piemērot Regulas (ES) 2020/698 11. panta 2. punktā noteiktā laikposma četru mēnešu pagarinājumu.
                     
                  
         
            2. pants
            Šis lēmums ir adresēts Lielbritānijas un Ziemeļīrijas Apvienotajai Karalistei.
         
         
            Briselē, 2020. gada 25. augustā
            
               
                  Komisijas vārdā –
               
               Adina-Ioana VĂLEAN
               
                  Komisijas locekle
               
            
         
         
            (1)  OV L 165, 27.5.2020., 10. lpp.
         
         
            (2)  Eiropas Parlamenta un Padomes Direktīva 2006/126/EK (2006. gada 20. decembris) par vadītāju apliecībām (OV L 403, 30.12.2006., 18. lpp.).
         
            (3)  Eiropas Parlamenta un Padomes Direktīva 2007/59/EK (2007. gada 23. oktobris) par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā (OV L 315, 3.12.2007., 51. lpp.).